
Algoritmikus problémák bonyolultságának előrejelzése tömörítéssel

A számítástudományban az egyik legnagyobb kihívást az NP-teljes problémák jelentik, így ezek vizsgálata kiemelten fontos. Mivel jelentős részük gráfelméleti probléma, a gráfok vizsgálata egy gyakori megközelítése a problémakörnek.
Bár a bonyolultságelméletben a probléma nehézségét szinte mindig az input méretével jellemzik, a gyakorlati tapasztalatok azt mutatják, hogy azonos méretű bemenetekre a bonyolultság nagyon eltérő lehet. A tapasztalatok egyik jellegzetessége, hogy adott input-méretű véletlen gráfokkal az algoritmusok általában lényegesen nehezebben boldogulnak, mint az ugyanekkora mesterségesen generált – tehát különböző alkalmazási területeken ember által létrehozott –, „struktúráltabb” példányokkal. Természetesen merül fel ekkor a kérdés, hogy egy mérték, ami a gráfban jelenlevő strukturális információ mennyiségének mérőszáma –a gráf tömörített mérete – vajon jobban előrejelzi-e a probléma nehézségét, mint az input hossza.
Dolgozatomban azt vizsgáltam, hogy egy adott gráf tömöríthetőségéből mennyire adhatunk jó predikciót a hozzá kapcsolódó probléma bonyolultságáról. A kutatás során strukturált és véletlen gráfokon hasonlítottam össze egy adott NP-teljes problémát, a gráfszínezést megoldó algoritmusok futását: egy egzakt BranchAndBound típusú, illetve egy heurisztikus genetikus algoritmus futásidejéről vizsgáltam meg, hogy mennyire jósolhatók különböző tömörítési eljárásokkal.
Négy különböző tömörítési módszert hasonlítottam össze, melyből három külső programokat használ. Az első a szomszédossági mátrix ZIP fájlba tömörítése, a második a gráf tömörítése a Minimum Description Length elv segítségével, a harmadik pedig a Subdue program, ami ismétlődő részstruktúrák keresésével tömörít. Megmutatom, hogy sok esetben már az így tömörített méretek is sokkal jobb becsléshez vezetnek, mintha csupán a csúcsok számából vonnánk le következtetéseket.
A negyedik egy általam írt program (Graph Structure Analyzer, GSA), melynek célja kifejezetten a gráfok tömörítése és struktúrájának leírása. A GSA egy genetikus algoritmus, amiben a gráfok különböző leírásai fejlődnek, és a program ezek közül próbálja megkeresni a legjobbat. Az egyes leírásokban a gráfot olyan struktúrákból építi fel (pl. teljes gráfok, utak), amik a gráfproblémák bonyolultságában gyakran kulcsszerepet játszanak. Dolgozatomban megmutatom, hogy a GSA valóban alkalmas gráfok tömörítésére, és a tömörített méret adott esetben az előző három programnál is jobban előrejelzi a problémák bonyolultságát.



